《十刹海观荷用苏文忠公金山诗韵》
清代·董敬舆

北人不识江与湖，潴水为潭便称海。金源十刹迹成尘，指点烟称果安在。

空馀高柳绕坡陀。屋宇之外皆澄波。恍到江南水云壑，花时微病游人多。

嗟余淮海迟归楫，大难米贵长安日。六街车马涨尘沙，白汗翻浆午曦赤。

何期到此清吟魄，片云著意催诗黑。柳丝历乱夕阳明，三两沙鸥睡不惊。

辇下才人半相识，招呼况具杯中物。酒酣兴极忆家山，不安寒饿真痴顽。

归心日夜无时已，梦落苍霞半江水。

作者简介：董敬舆，字临之，闽县人。官常熟典史。有《钟陵剩草》。